टेलिफोन सेवाप्रदायक कम्पनी टेलिया सोनेराको लाभकर प्रकरण निकै लामो समयदेखि चल्दै आएको छ । नेपालको कानूनी दायरालाई थाहै नभई विदेशिइसकेको कम्पनीबाट लाभकर उठाउने कि यहीँ भइरहेको कम्पनीसँग उठाउने भन्ने विवाद अझै कायमै छ । एउटा विदेशी कम्पनीसँगको विवादका कारण कतिपय विदेशी कम्पनी लगानीका लागि नेपालमा आउन चाहिरहेका छैनन् भन्ने पनि सबैजसो नेपालीले बुझिसकेका छन् । यति भएर पनि यो विवादको टुङ्गो अझै हुन सकेको छैन । किन ? हामीजस्ता सर्वसाधारणलाई कसले बुझाइदिने ?
ठूला करदाता कार्यालयले टेलिया सोनेरा, स्वीडेनले कर बक्यौता बाँकी राखेको उल्लेख गर्दै एनसेल प्रालिबाट सोनेराले प्राप्त गर्न बाँकी रहेको ७२ अर्ब ३६ करोड २३ लाख ७० हजार ४ सय ७६ रुपैयाँ कानूनबमोजिम अब सरकारले दाबी गर्नसक्ने सर्वोच्च अदालतलाई जानकारी गराइसकेको छ । रेनोल्ड्स होल्डिङ्स प्रालिले दायर गरेको रिट निवेदनको लिखित जवाफ पेश गर्दै ठूला करदाता कार्यालयले निर्धारित मितिसम्म पनि सोनेराले कर नतिरेका कारण एनसेलबाट प्राप्त गर्नुपर्ने बाँकी रकममा सरकारले कानूनबमोजिम दाबी गर्नसक्ने पनि सर्वोच्च अदालतलाई जानकारी गराइसकेको छ । यसले भने अब यो लाभकर विवादको चाँडै अन्त्य हुने अपेक्षा छ । अदालतको आदेशसँगै कर कार्यालयको पक्षमा लाग्ने कि विदेशी कम्पनीको पक्षमा लाग्ने हो अब बन्ने सरकारले विचार पुर्‍याउला नै ।